УОЛТ УИТМАН

ВЪРНИ СЕ ОТ ПОЛЯТА, ТАТКО

Превод от английски: Цветан Стоянов, —

chitanka.info

Върни се от полята, татко, дойде писмо от Пит!

Излез на портата, мамо, дойде писмо от твоя син.

Виж, есен е.

Дърветата са по-тъмнозелени, по-червени и по-жълти,

листата им треперят от ветреца и разнасят над селата на Охайо свежест и прохлада,

в овощната градина висят зрели ябълки, а по асмата — гроздове.

(Долавяш ли дъха на гроздовете от асмата?

Долавяш ли дъха на елдата? Доскоро там пчели бръмчаха.)

Над всичко горе е небето, спокойно и прозрачно след дъжда, с чудати облаци,

и долу също е спокойно, хубаво и пълно със живот, във фермата цари благополучие,

цари благополучие и по полята, но ето че сега бащата се завръща от полята, дъщеря му го е викнала,

отвътре се подава майката, на портата застава,

забързана, нозете й са разтреперани, предчувства нещо,

не е успяла да нагласи ни шапчицата, ни косите си.

Отваря припряно плика.

О, не е почеркът на моя син, макар да е написано там името му!

Разбито майчино сърце — наместо нашия скъп син чужда ръка е писала!

Заплува всичко пред очите й — мрак и светкавици — тя схваща само смисъла, не думите,

откъслечните изрази: „Прострелян във гърдите… кавалерийска схватка… откаран в болница…

сега е зле, но ще оздравее…“

Ах, ето я пред мен! Единствен образ

сред плодородния и богат Охайо, сред градините и фермите,

с болезнено, измъчено лице, замаяна, съвсем отпаднала,

опира се о рамката на портата.

„Не тъжи, мила мамо!“ — говори й през плач подрасналата дъщеря, а малките сестрички са се притиснали до нея, безмълвни и смутени.

„Виж, мила мамо, в писмото пише, че Пит ще оздравее скоро…“

Клетото момче — то няма никога да оздравее, не би могъл да оздравее, смелият и простодушният!

Додето те стоят дома, край портата, той вече мъртъв е, едничкият им син е мъртъв!

Но майката би трябвало да оздравее,

тя — със смалено тяло, облечено в черно,

денем не докосва яденето, през нощта се стряска, често буди се,

буди се среднощ и хълца със един дълбок копнеж,

да би могла да се оттегли, незабелязано и тихо да избяга от живота, да изчезне,

да го последва, да го потърси, да бъде пак със своя скъп и мъртъв син.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги